作者:王炎午
標題:沁園春
內容:又是年時，杏紅欲臉，柳綠初芽。奈尋春步遠，馬嘶湖曲，賣花聲過，人唱窗紗。暖日晴煙，輕衣羅扇，看遍王孫七寶車。誰知道，十年魂夢，風雨天涯。休休何必傷嗟。謾贏得、青青兩鬢華。且不知門外，桃花何代，不知江左，燕子誰家。世事無情，天公有意，歲歲東風歲歲花。拚一笑、且醒來杯酒，醉後杯茶。